Virallinen lehti nro C 174 , 08/06/1998 s. 0124



KIRJALLINEN KYSYMYS E-3775/97 komissiolle esittäjä(t): Nikitas Kaklamanis (UPE) (21. marraskuuta 1997) Aihe: Psyykkisesti sairaat Ateenan ja Attikan neuropsykiatristen klinikoiden liitto kanteli virallisessa tiedonannossaan psyykkisesti sairaiden hoidossa vallitsevasta järkyttävästä tilanteesta Kreikassa. Kreikan valtion yksityisten psykiatristen klinikoiden ongelmia kohtaan osoittama täydellinen välinpitämättömyys on johtanut siihen, että viimeksi mainitut ovat keskeyttäneet uusien potilaiden vastaanottamisen viideksitoista päiväksi. Valtion tarjoama hoitomaksu päivää kohti on yksityisille klinikoille vuodesta 1992 alkaen ollut pysyvästi 7 000 drakmaa, vaikka vastaava maksu valtion psykiatrisille klinikoille on 30 000 drakmaa. Kuitenkin 50 % Kreikan psyykkisesti sairaista henkilöistä hoidetaan yksityisillä klinikoilla joko siksi, että he mieluummin valitsevat ne, tai siksi, että julkinen sektori ei pysty hoitamaan kaikkia näitä potilaita, joiden lukumäärä on yhteensä noin 9 000. Kun otetaan huomioon, että EU rahoittaa jo vuosien ajan psykiatrista hoitoa Kreikassa, pyydän saada tietää: 1. Paljonko rahaa on tähän mennessä annettu tähän tarkoitukseen ja paljonko lähivuosina on suunniteltu annettavan? 2. Julkisen ja yksityisen sektorin yksiköiden yhtäläisen kilpailukyvyn periaatteen sekä sen periaatteen perusteella, että potilaalla on oikeus valita häntä miellyttävä lääkäri ja sairaala, haluan saada tietää, millä edellytyksillä yksityinen yksikkö voisi saada EU:lta tukea perusrakenteidensa ja psyykkisesti sairaiden hoidon parantamiseen. 3. Pyydän saada tietää, onko Kreikalle tähän mennessä annetut summat käytetty asianmukaisella tavalla. Onko asiasta tehty tutkimus? Mihin johtopäätöksiin on tultu? 4. Jos katsotte, että tämä Kreikan hallituksen taktiikka edustaa EU:n sääntöjen ja periaatteiden rikkomista, mihin toimenpiteisiin aiotte ryhtyä tilanteen hoitamiseksi? Komission jäsenen Pádraig Flynnin komission puolesta antama vastaus (28. tammikuuta 1998) 1. Komissio ilmoittaa arvoisalle parlamentin jäsenelle, että sen rahoitusapu Kreikan psykiatrisen hoidon järjestelmälle rajoittuu ainoastaan poikkeukselliseen rahoitukseen, joka sisältyy poikkeuksellisesta rahoitustuesta Kreikan hyväksi sosiaalialalla 26 päivänä maaliskuuta 1984 annetun asetuksen (ETY) N:o 815/84 ((EYVL L 88, 31.3.1984. )) B-ohjelmaan. Ohjelma koski Kreikan psykiatrisen hoitojärjestelmän uudistusta. Tämän erityisohjelman tarkoituksena oli vähentää uusien potilaiden lukumäärää suurissa valtion mielisairaaloissa, ehkäistä psyykkisesti sairaiden kroonistumista ja laitostumista sekä edistää pitkäaikaispotilaiden paluuta yhteiskuntaan. Tähän asetukseen kuuluva toiminta saatiin päätökseen vuoden 1995 lopussa. Yhteisön rahoitusosuus 12-vuotisen täytäntöönpanokauden aikana oli yhteensä noin 50 miljoonaa ecua. 2. Kreikan yksityisten psykiatristen klinikkojen erityisongelmiin puuttuminen kuuluu kansallisten viranomaisten toimivaltaan. 3. Komissio jätti neuvostolle ja parlamentille loppukertomuksen asetuksen (ETY) N:o 815/84 täytäntöönpanosta joulukuussa 1995 ((KOM (95) 668 lopullinen. )). Siinä todettiin, että asetuksen tavoitteet oli saavutettu ja että sen vaikutukset olivat huomattavat. Eräitä asetuksella käynnistettyjä toimia, joiden tarkoituksena on pitkäaikaispotilaiden sosioekonominen kuntoutus, jatketaan tällä hetkellä työmarkkinoilta syrjäytymistä vastaan suunnatussa toimintaohjelmassa vuosiksi 1994*1999. Toimintaohjelma kuuluu Kreikkaa koskevaan yhteisön tukikehykseen. 4. Komissio ei voi olla yhtä mieltä arvoisan parlamentin jäsenen kanssa. Pyrkiessään jatkamaan ja lujittamaan psykiatrisen alan uudistuspyrkimyksiä, jotka käynnistettiin edellä mainitulla asetuksella, Kreikan viranomaiset ovat parhaillaan laatimassa 10-vuotista toimintasuunnitelmaa (1997*2006). Komissio tutkii, mitkä tämän suunnitelman alaiset toimet voisivat saada rahoitustukea edellä mainitusta toimintaohjelmasta ohjelmakauden 1994*1999 jäljellä olevina vuosina.